OBH 3487/1997.
Az állampolgári jogok országgyűlési biztosa általános helyettesének jelentése
Ügyintéző: dr. Zséger Barbara

Az eljárás megindulása

Panaszos 1997. március 5.-én segítséget kért az állampolgári jogok országgyűlési biztosától mozgáskorlátozott gyermeke iskoláztatása során felmerülő utazási költségekhez való hozzájárulással kapcsolatban.

Megállapított tényállás

Panaszos és férje 1986.-ban fogadták örökbe mozgáskorlátozott gyermeküket, aki Tapolcára jár gimnáziumba és betegsége miatt naponta kell gépkocsival szállítani. Sérelmezi, hogy mozgáskorlátozott személyek számára nem adható utazási költségtérítés, mely elősegíthetné a gyermekek iskolai tanulmányának folytatását. 

Az ügy jogszabályi háttere

1993. évi LIX törvény az állampolgári jogok országgyűlési biztosáról

"16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva."

164/1995. (XII. 27.) Korm. rendelet a súlyos mozgáskorlátozott személyek közlekedési kedvezményeiről 

"6. § (1) A közlekedési támogatás a súlyos mozgáskorlátozott személy közlekedési többletköltségeinek részleges támogatása.
(2) A közlekedési támogatás összege (3) és (4) bekezdésekben meghatározott szorzószám és a közlekedési támogatás alapösszegének (a továbbiakban: alapösszeg) a szorzata. Az alapösszeg mértéke: 7000 forint/év.
(3) A szorzószámok mértéke:
a) ha a súlyos mozgáskorlátozott személy 1–62 éves korú, és
aa) tanulói jogviszonyban vagy munkaviszonyban áll: 3,5,"

13/1991. (I. 18.) Korm. rendelet a közforgalmú személyszállítási utazási kedvezményekről

"6. § (1) Korlátlan számú utazáshoz 67,5%-os kedvezményre jogosult:

e) a fogyatékosok nevelési-oktatási intézményébe (a fogyatékosság típusának megfelelően létrehozott óvodába, általános és középiskolába, szakiskolába, diákotthonba, kollégiumba) nem naponként, havijeggyel bejáró testi, érzékszervi, értelmi, beszéd- vagy más fogyatékos gyermek, tanuló, függetlenül attól, hogy a többi gyermekkel együtt vagy külön vesz részt az óvodai nevelésben, illetőleg iskolai nevelésben és oktatásban, kollégiumi nevelésben, továbbá a pedagógiai szakszolgálatot ellátó intézménybe, a korai fejlesztést nyújtó intézménybe, a fejlesztő felkészítést biztosító intézménybe rendszeresen vagy esetenként bejáró testi, érzékszervi, értelmi, beszéd- vagy más fogyatékos tanuló, valamint a szociális intézményekben (szociális otthonban, szociális intézetben) bentlakó – a nevelési-oktatási, illetőleg a szociális intézmény igazolása alapján – a gyermek, tanuló, gondozott lakóhelye, tartózkodási helye és az intézmény helye között;
f) az e) pontban meghatározott tanuló (gondozott) legfeljebb két kísérője (szülő, vagy megbízottja) az intézmény székhelye és a tanuló (gondozott) lakóhelye közötti utazás során, ha az intézmény igazolása szerint szükség van a kíséretre."

Az érintett alkotmányos jog

Alkotmány 70/E. § paragrafusa kimondja: 

"(1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

A vizsgálat megállapításai

A mozgáskorlátozottaknak juttatható közlekedési kedvezményeket az 164/1995. Korm. rendelet szabályozza, mely tartalmazza a személygépkocsi szerzési és átalakítási támogatáson kívül a közlekedési támogatást is. Ez a juttatási forma a mozgáskorlátozott személy közlekedési többletköltségeinek részleges fedezését szolgálja. A közlekedési támogatás alapösszege 7000 forint/év. Kiemelten kezeli a rendelet az iskolás korú gyermekeket, amennyiben tanulói jogviszonyban állnak a legmagasabb összegű juttatásban részesíti őket.

A 13/1991. Korm. rendelet a közforgalmú személyszállítási utazási kedvezményekről szintén tartalmaz rendelkezéseket a mozgássérült, iskolába járó gyermek és kísérője számára.

A szociális ellátórendszer kialakítása és működtetése az állam feladata, erre vonatkozóan alkotmányos kötelezettség terheli. Az államnak az ellátások kialakításánál azonban figyelemmel kell lennie a nemzetgazdaság teherbíró képességére is. Önmagában az, hogy a kialakított ellátási rendszer milyen típusú támogatásokat tartalmaz, nem vezethet alkotmányos visszássághoz.

Az érintett jogszabályokra, a megállapított tényállásra tekintettel alkotmányos visszáság nem áll fenn, ezért ajánlással, illetve jogszabálymódosítási kezdeményezéssel nem élek.

Budapest, 1997. április 24.

Dr. Polt Péter